SA motor van die jaar is VW Golf | Wheels24 --
SA motor van die jaar is VW Golf
Die Suid-Afrikaanse Gilde van Motorjoernaliste (SAGMJ) het op Donderdag 18 Maart die VW Golf 1.4 TSI aangewys as 2010 se Suid-Afrikaanse Motor van die Jaar (MVDJ) tydens 'n glansgeleentheid by die Gallagher konferensiesentrum in Midrand.
Die aankondiging van hierdie groot eer volg 'n streng stem- en toetsproses van alle kwalifiserende voertuie wat tussen 1 November 2008 en 31 Oktober 2009 in die Suid-Afrikaanse mark bekend gestel is.
Agt finaliste vir hierdie kompetisie is aan die einde van verlede jaar gekies na 'n diepte-peiling van alle volle lede van die SAGMJ en 'n gevolglike tweede stemming van lede van die MVDJ-jurie.
Die MVDJ-jurie, wat saamgestel is uit die land se top motorjoernaliste, het die finaliste vir twee dae in Februarie vanjaar deur hul passies gesit en aan 'n streng punte-toekenningsproses onderwerp.
DieVW Golf 1.4 TSI het strawwe mededingers in die vorm van Alfa Romeo MiTo se 1.4 Turbo, die Audi Q5 2.0T S tronic, Chevrolet Cruze 1.8 LS, Hyundai i20 1.6 GLS, Suzuki Alto 1.0 GLS, Toyota Prius 1.8 ECVT Advanced en Volvo se XC60 3.0T Geartronic uitgestof. Al hierdie motors was finaliste wat meegeding het vir die hoogste toekenning in die land se top motorbyeenkoms.
Die SA Motor van die Jaar hoort, by definisie, harte warm te laat klop as 'n werklik uitmuntende motor in sy klas, maar ook in die mark as geheel.
Die MVDJ-kompetisie is immers 'n maatstaf van voertuig-uitnemendheid en die wenmotor moet hoë punte haal in 'n rits kategorieë wat onder meer waarde vir geld, veiligheid, dinamika, tegnologie en estetika in ag neem.